作者:陳陶
標題:聖帝擊壤歌四十聲
內容:百六承堯緒，艱難土運昌。太虛橫彗孛，中野鬥豺狼。帝曰更吾嗣，時哉憶聖唐。英星垂將校，神嶽誕忠良。煉石醫元氣，屠鼇正昊蒼。掃原鋪一德，驅祲立三光。大道重蘇息，真風再發揚。芟夷逾舊跡，神聖掩前王。郊酒酣寥廓，鴻恩受渺茫。地圖龜負出，天誥鳳銜將。雜貢來山峙，群夷入雁行。紫泥搜海岱，鴻筆富巖廊。鷹象敷宸極，寰瀛作瑞坊。泥丸封八表，金鏡照中央。構殿基麟趾，開藩表鳳翔。鑾輿親稼穡，朱幌務蠶桑。戎羯輸天馬，靈仙侍玉房。宮儀水搜甲，門衛綠沈槍。陶鑄超三古，車書混萬方。時巡望虞舜，搜狩法殷湯。化合謳謠滿，年豐鬼蜮藏。政源歸牧馬，公法付神羊。寶鼎無靈應，金甌肯破傷。封山昭茂績，祠執答嘉祥。在昔宮闈僭，仍罹羿浞殃。牝雞何譈ca，猘犬漫劻勷。苗禱三靈怒，桓偷九族亡。鯨鯢尋掛網，魑魅旋投荒。松柏霜逾翠，芝蘭露更香。聖謨流祚遠，仙系發源長。島嶼徵徭薄，漪瀾泛稻涼。鳧魚饜餐啖，荷薜足衣裳。寤寐華胥國，嬉遊太素鄉。鷹鸇飛接翼，忠孝住連牆。有叟能調鼎，無媒隱釣璜。乾坤資識量，江海入文章。野鶴思蓬闕，山麋憶廟堂。泥沙空淬礪，星斗屢低昂。曆草何因見，衢尊豈暫忘。終隨嘉橘賦，霄漢謁羲皇。